b'\n_START_ARTICLE_\nOportunisti\xc4\x8dna oku\xc5\xbeba\n_START_PARAGRAPH_\nOportunisti\xc4\x8dna ali prilo\xc5\xbenostna oku\xc5\xbeba je oku\xc5\xbeba, ki jo povzro\xc4\x8dajo mikroorganizmi, ki so v normalnih razmerah oportunisti; do take oku\xc5\xbebe pride pri zmanj\xc5\xa1ani telesni odpornosti.\n_START_SECTION_\nVzroki\n_START_PARAGRAPH_\nPrilo\xc5\xbenostne oku\xc5\xbebe se pojavljajo pri bolnikih z oslabljenim imunskim sistemom. Do tega lahko pride iz razli\xc4\x8dnih vzrokov. Prilo\xc5\xbenostnim oku\xc5\xbebam so, na primer, podvr\xc5\xbeeni bolniki, oku\xc5\xbeeni z virusom HIV \xe2\x80\x93 virus HIV sam po sebi ne povzro\xc4\x8di smrti; bolnik z aidsom umre zaradi zapletov, ki jih povzro\xc4\x8dijo prilo\xc5\xbenostne oku\xc5\xbebe. Vzrok je lahko tudi zdravljenje z zdravili. Raziskave ka\xc5\xbeejo, da bolniki, zdravljeni z biolo\xc5\xa1kimi zdravili, pogosteje zbolevajo za oku\xc5\xbebami (prilo\xc5\xbenostnimi in obi\xc4\x8dajnimi). Pri teh bolnikih je nevarnost za pojav oku\xc5\xbeb zve\xc4\x8dena zaradi osnovne bolezni ter pogostega so\xc4\x8dasnega zdravljenja z u\xc4\x8dinkovinami, ki okvarjajo imunski sistem (npr. citostatiki, glukokortikoidi, kalcinevrinski zaviralci itd). Drugi dejavniki, ki pove\xc4\x8dajo tveganje za pojav prilo\xc5\xbenostnih oku\xc5\xbeb, so \xc5\xa1e nedohranjenost, ponavljajo\xc4\x8de se oku\xc5\xbebe, genetsko nagnjenje, po\xc5\xa1kodbe ko\xc5\xbee, zdravljenje z antibiotiki, kirur\xc5\xa1ki posegi ter nose\xc4\x8dnost.'